2002D0956 — DA — 19.11.2009 — 001.001

Dette dokument er et dokumentationsredskab, og institutionerne påtager sig intet ansvar herfor

►B RÅDETS AFGØRELSE af 28. november 2002 om oprettelse af et europæisk netværk til beskyttelse af fremtrædende personer (2002/956/RIA) (EFT L 333, 10.12.2002, p.1)

Ændret ved:









▼B

RÅDETS AFGØRELSE

af 28. november 2002

om oprettelse af et europæisk netværk til beskyttelse af fremtrædende personer

(2002/956/RIA)







RÅDET FOR DEN EUROPÆISKE UNION HAR — under henvisning til traktaten om Den Europæiske Union, særlig artikel 30, stk. 1, litra a) og c), og artikel 34, stk. 2, litra c), under henvisning til initiativ fra Kongeriget Spanien ( 1 ), under henvisning til udtalelse fra Europa-Parlamentet ( 2 ), og ud fra følgende betragtninger: (1) Bortset fra Rådets henstilling af 6. december 2001 om indførelse af en fælles skala til vurdering af trusler mod officielle repræsentanter, der besøger Den Europæiske Union ( 3 ), findes der i Den Europæiske Union ingen lovgivning, regler eller vejledninger af generel karakter vedrørende beskyttelse af fremtrædende personer, det være sig nationale fremtrædende personer eller fremtrædende personer fra Fællesskabet eller tredjelande. (2) Muligheden for overfald på og attentater mod disse personer kan ikke udelukkes. (3) Beskyttelse af fremtrædende personer er den modtagende medlemsstats ansvar. Den modtagende medlemsstats beskyttelsesforanstaltninger er udelukkende baseret på dennes gældende retsforskrifter og relevante internationale aftaler. (4) Det forhold, at fremtrædende personer rejser mere inden for Unionen, kræver, at der skabes et formelt forum for kommunikation og konsultation mellem de nationale myndigheder — ud fra følgende betragtninger: TRUFFET FØLGENDE AFGØRELSE:







Artikel 1

1. Der oprettes et europæisk netværk til beskyttelse af fremtrædende personer, i det følgende benævnt »netværket«.

2. Netværket består af de nationale politimyndigheder eller andre myndigheder med ansvar for beskyttelsen af fremtrædende personer. Hver medlemsstat udpeger et enkelt kontaktpunkt. Oplysninger om de udpegede nationale kontaktpunkter, herunder senere ændringer heraf, meddeles til Generalsekretariatet for Rådet, der lader oplysningerne offentliggøre i EF-Tidende.

▼M1

Artikel 2

I denne afgørelse forstås ved »fremtrædende person« enhver person, uanset om vedkommende handler i embeds medfør eller ej, som er omfattet af beskyttelsesforanstaltninger i henhold til en medlemsstats nationale ret eller i henhold til en international eller overstatslig organisations eller institutions regler.

▼B

Artikel 3

1. Initiativtager til netværkets aktivitet er den medlemsstat, der varetager formandskabet for Rådet.

2. Kandidatlandene og Europol kan udpege et kontaktpunkt med henblik på deltagelse i netværket.

Formandskabet tager i hvert enkelt tilfælde stilling til deltagelse af Kommissionen og Generalsekretariatet for Rådet i netværkets aktiviteter som omhandlet i artikel 4, litra a), b), c) og d).

Artikel 4

Netværket har følgende mål:

a) at fremme udveksling af oplysninger mellem de myndigheder, der deltager i netværket, navnlig: — generelle og tekniske oplysninger og erfaringer i forbindelse med beskyttelsen af fremtrædende personer — oplysninger om de bedst egnede kriterier for rekruttering og uddannelse af personale i de myndigheder, som er ansvarlige for beskyttelsen af fremtrædende personer

b) at fremme opstillingen af en fælles kodeks for god praksis i forbindelse med de operative aktiviteter, der varetages af myndigheder, der deltager i netværket

c) at fremme gensidig udlåning af tjenestemænd fra de myndigheder, der deltager i netværket

d) at give de myndigheder, der deltager i netværket, mulighed for at udveksle oplysninger, kommunikere og udvikle fælles synspunkter med hensyn til: — procedurer og ansøgninger om godkendelse fra den modtagende medlemsstats side af tilstedeværelsen på dens område af myndigheder fra den anmodende medlemsstat, der varetager beskyttelsen af den fremtrædende person — fælles indsats til forebyggelse af overfald og attentater, herunder hvordan tjenestemænd og ressourcer kan sættes ind — protokoller om, hvordan beskyttede fremtrædende personer skal ledes gennem trafikken i korteger — samarbejdet med relevante retshåndhævende myndigheder og andre offentlige myndigheder — anbefalinger med hensyn til medierne

e) at fremme udveksling af operative oplysninger om sikkerhedsforanstaltningerne i overensstemmelse med national lovgivning såvel gennem kontaktpunkterne som gennem direkte kontakt mellem de ansvarlige myndigheder, som meddelt af kontaktpunkterne, når beskyttelsen af en fremtrædende person involverer to eller flere medlemsstater;

▼M1

f) at fremme kontakter vedrørende anvendelsen af beskyttelse, når beskyttelsen af fremtrædende personer skal sikres i to eller flere medlemsstater, mellem de relevante myndigheder i de medlemsstater, der er ansvarlige for at yde beskyttelse, enten gennem kontaktpunkterne eller ved hjælp af direkte kontakter mellem de ansvarlige myndigheder, som meddelt af kontaktpunkterne.

▼B

Artikel 5

Netværket udarbejder hvert år en rapport om sine aktiviteter til Rådet. Rådet evaluerer netværkets aktiviteter hvert tredje år.

Artikel 6

Denne afgørelse har virkning fra dagen efter vedtagelsen i Rådet.